## Educació destina 66.143 euros al CEE Rosa Llàcer per a adquirir caminadors, mobiliari adaptat i material de suport afectat en la riuada

*** Els 75 alumnes del centre han tornat a les seues instal·lacions després d’estar reubicats des de l’11 de novembre en altres centres
* La Conselleria ha proveït el centre de material com taules, cadires, matalafets, espatleres o armaris, així com de dotació de menjador**

La Conselleria d’Educació, Cultura, Universitats i Ocupació ha abonat 66.143 euros al Centre d’Educació Especial Rosa Llàcer, situat en la pedania de Castellar-l’Oliveral de València, per a l’adquisició del material de suport i ortoprotètic afectat per la riuada i que resulta necessari per a este alumnat.

Amb estos recursos es podran adquirir caminadors, bipedestadors, cadires i taules adaptades, una grua, jupetins, cingles i arnesos, segons ha explicat la directora general d’Innovació i Inclusió Educativa, Xaro Escrig, qui ha visitat el centre juntament amb la cap de secció d’Educació Especial de la Conselleria i una assessora tècnica d’eixa secció.

El CEE Rosa Llàcer acull 75 alumnes que han tornat este matí al seu centre després de concloure les actuacions necessàries després de la riuada del passat 29 d’octubre. Escrig ha destacat la celeritat de la Conselleria a reubicar estos alumnes. “Es va donar prioritat a la reubicació dels alumnes amb necessitats especials, i l’11 de novembre este alumnat ja estava en altres centres”, ha recordat.

“Des de la Conselleria agraïm enormement la predisposició d’estos centres per a acollir els alumnes del Rosa Llàcer, ja que es va permetre que pogueren seguir amb les seues rutines, així com a l’equip directiu i al claustre del Rosa Llàcer per l’esforç realitzat. I ara celebrem la bona notícia de la tornada d’estos alumnes a un entorn que coneixen i en el qual se senten segurs”, ha assenyalat.

La directora general ha indicat, així mateix, que la Conselleria ha proveït el centre de material com taules, cadires, matalafets, espatleres o armaris, així com dotació de menjador. Per la seua part, els treballs de reparació i de neteja han sigut efectuats per l’Ajuntament de València, institució amb la qual Escrig ha destacat la bona coordinació en tot moment.

Escrig ha recordat, finalment, que la Conselleria va fer una dotació extraordinària de personal per a atendre este alumnat en estar dividit en altres centres durant el període de reubicació. D’esta manera, es van destinar dos mestres de pedagogia terapèutica, un mestre de música a mitja jornada, un altre d’educació física a mitja jornada i un orientador educatiu a mitja jornada.

Fecha: 07/01/2025